એક કલાકના આ વર્ગમાં આવા જૂઠા સમાચાર સાથે શી રીતે કામ પાર પાડવું તેની પદ્ધતિ સૌને સમજાવવામાં આવશે. સૌ પ્રથમ તો માહિતીનો સ્રોત ચકાસવો, જે વ્યક્તિએ આ માહિતી મોકલી હોય તેને સ્રોત બાબતે પૂછવું, તેને જાણ ન હોય તો સ્રોતના આધાર સાથે જ માહિતી મૂકવા જણાવવું- આવી એક સર્વસામાન્ય અને મૂળભૂત કાર્યપદ્ધતિ અપનાવવી. વિદ્યાર્થીઓ ગૂગલ પર આ ચકાસી શકે, પણ ગૂગલની માહિતીને યથાતથ સ્વીકારી લેવાને બદલે હિન્દુ, ઈન્‍ડિયન એક્સપ્રેસ, માતૃભૂમિ, મલયાલમ મનોરમા જેવાં અગ્રણી અખબારોએ એ વિશે કશું લખ્યું છે કે કેમ એ જોવું. સમાચારની ગમે તે વેબસાઈટ પરથી લેવાયેલી માહિતીને પણ ન માનવી. આ બાબત ખરેખર તો સાવચેતી કરતાંય વધુ તો સામાન્ય બુદ્ધિને લગતી છે. તેમાં કંઈ મોટી ધાડ મારવાની નથી. પણ આવા અભિગમના અભાવે વાત એ હદે પ્રસરે કે કોઈ પોતાના જાનથી હાથ ધોઈ બેસે ત્યારે ખ્યાલ આવે કે સામાન્ય બુદ્ધિ હોવી એ અસામાન્ય બાબત છે.